מכבי נתניה לדודו: בשבוע הקרוב תעבור בבקרת התקציבים - וואלה! ספורט
מכבי נתניה לדודו: בשבוע הקרוב תעבור בבקרת התקציבים
הבעלים אלי שגב פגש את הברזילאי, לאחר שזה טען בראיון לוואלה! ספורט כי ברכו כואבת עקב הכנה לקויה. השחקן יעבור בדיקה
יניב טוכמן יום שישי, 08 באוגוסט 2014, 13:36
עכשיו מעמדו ברור יותר. דודו (צילום: יוסי ציפקיס)
הבעלים של מכבי נתניה אלי שגב פגש היום (שישי) את שחקנה הברזילאי של הקבוצה דודו סיארנסה וזאת כשברקע הפרסומים על עזיבתו. במהלך השיחה הודיע שגב לשחקן כי בכוונת המועדון להעבירו בבקרת התקציבים בשבוע הקרוב. כמו כן, השחקן יעבור בדיקה רפואית נוספת שתאבחן את מצב ברכו וזאת כדי לטפל בו עד להחלמה.
הפגישה נערכה על רקע ראיון שערך דודו עם וואלה! ספורט, ובו טען שהגיע לישראל בריא לחלוטין, וסיפר כי הכאבים בברך החלו לו משום שלא ערך בשנה וחצי האחרונות הכנה לקראת עונות המשחקים. "הגוף לא היה מורגל ולכן החלו לי כאבים בברך. הכאבים האלה כבר בדרך להיעלם, אבל בצורה חד משמעית מדובר בפציעה שנבעה מעומס של אימוני טרום עונה", אמר דודו בראיון לוואלה! ספורט.
דודו הגיע למכבי נתניה כרכש הכי נוצץ שעשתה הקבוצה מזה שנים. שחקן נבחרת ברזיל בעבר ששיחק באולימפיאקוס וצסק"א מוסקבה ורשם מעברים בין מועדונים באירופה במיליוני יורו. יוסי מזרחי התלבט הרבה לפני שנתן את ההוראה להחתים אותו בשכר של 220 אלף יורו נטו, אבל לבסוף החליט להמר על השחקן בן ה-31.